27.06.2011 10:04   XI noorte laulu- ja tantsupidu "Maa ja ilm" toob Tallinnasse tantsupeole viimaste täpsustatud andmete põhjal ligikaudu 820 võimlejat ning 6730 rahvatantsijat. Laulupeole on saabumas ligikaudu 22 200 lauljat, 21 rokkansambli noort pillimeest, 320 rahvamuusikut, 710 noorte sümfooniaorkestri - ning 1190 puhkpilliorkestri muusikut, teatas Eesti Laulu- ja Tantsupeo Sihtasutus.    Täna saabuvad Tallinnasse kõik tantsijad ja võimlejad välja arvatud esimeste klasside rühmad, kes liituvad rahvatantsijatega homme.    Kolmapäeval algavad rahvamuusikute ja peol osalevate rokkansamblite proovid ning neljapäeval puhkpilliorkestrite ja noorte  sümfooniaorkestrite eelproovid. Reedel saabuvad kõik vanemad lauljad ning laupäeval mudilaskooride lauljad.    Alates kolmapäevast toimuvad kõik proovid juba Tallinna lauluväljakul, samas on osalejate päralt ka Eesti Näituste territoorium, kuhu paigutatakse peol osalejate bussid. Sealsamas on suurimas-hallis avatud osalejate välisöökla, mis korraga suudab vastu võtta ligikaudu 2000 peolist. Hommiku- ja õhtusöögi saavad osalejad ööbimiskohtades.    Teises suuremas näituste hallis toimuvad  nädala jooksul mitmed erinevad liigiproovid ning seal on ka tantsijate pesapaik.    1.-3. juulil toimub lauluväljakul lauljate ja tantsijate ühine avatseremoonia, kaks tantsupeo etendust ning kesklinnast algava rongkäiguga jätkuv laulupidu.